**Broj: 711-I-544-P-347-19/20-04-12**

**Zagreb, 6. ožujka 2020.**

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **u predmetu dužnosnika** **Darija Hrebaka, gradonačelnika Grada Bjelovara,** na 81. sjednici, održanoj 6. ožujka 2020. donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Darija Hrebaka, gradonačelnika Grada Bjelovara, neće se pokrenuti, s obzirom da iz prikupljenih podataka i dokumentacije, povodom zaprimljene prijave od 29. studenog 2019.g., u vezi okolnosti postupka javne nabave** **za uslugu** **održavanja javnih zelenih površina na području Grada Bjelovara koji je Grad Bjelovar provodio 2019.g., ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je 29. studenog 2019.g. zaprimilo prijavu mogućeg sukoba interesa podnesenu protiv dužnosnika Darija Hrebaka, gradonačelnika Grada Bjelovara, koja je zaprimljena u knjizi ulazne pošte Povjerenstva pod brojem: 711-U-4022-P-347/19-01-5, povodom koje se vodi predmet broj P-347/19.

U prijavi podnositelj u bitnome navodi da je Grad Bjelovar proveo postupak javne nabave za uslugu održavanja javnih zelenih površina na području Grada Bjelovara te da je u travnju 2019.g. donesena odluka o odabiru cvjećarskog obrta Cvjetni atelje Marina, koji je ujedno izrađivao troškovnik u predmetnom postupku javne nabave, zbog čega, podnositelj smatra, nije mogao sudjelovati u postupku javne nabave.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Dario Hrebak od 8. lipnja 2017.g. obnaša dužnost gradonačelnika Grada Bjelovara. Stoga je i Dario Hrebak, povodom obnašanja dužnosti gradonačelnika Grada Bjelovara, obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti koje se navode u prijavi na moguću povredu odredbi ZSSI-a.

Povjerenstvo je dopisom od Grada Bjelovara zatražilo informacije o tome je li Grad Bjelovar tijekom 2019. provodio postupak javne nabave za usluge održavanja javnih zelenih površina na području Grada Bjelovara; ukoliko jest, na koji je način proveden predmetni postupak, tko ga je provodio te koja je odluka donesena i na temelju kojih dokumenata.

 Grad Bjelovar se dopisom KLASA: 042-01/19-01/04, URBROJ: 2013/01-01-19-2 od 27. prosinca 2019. očitovao da je Grad Bjelovar u 2019.g. proveo postupak javne nabave za uslugu održavanja javnih zelenih površina na području Grada Bjelovara (komunalna djelatnost) na razdoblje od 4 godine. Predmetni postupak proveden je u skladu s odredbama Zakona o javnoj nabavi ("Narodne novine", broj 120/16, dalje u tekstu: ZJN) i primjenom odredbi Zakona o komunalnom gospodarstvu ("Narodne novine", broj 68/18 i 110/18). Javno nadmetanje - nabava velike vrijednosti, otvoreni postupak objavljena je u Elektroničkom oglasniku javne nabave Republike Hrvatske (dalje u tekstu: EOJN RH) broj: 2019/S 0F2-0003797 i TED-u. Na javno nadmetanje zaprimljena je jedna ponuda - Cvjećarskog obrta "Cvjetni atelje Marina", vi. Marija Šepoval (OIB 92461518983), V. Lisinskog 4, Bjelovar (u nastavku: "Cvjetni atelje Marina"). Stručno povjerenstvo naručitelja provelo je Zakonom propisani postupak (otvaranje ponuda, pregled i ocjena ponuda, prijedlog Odluke o odabiru i dr.). Ponuda "Cvjetni atelje Marina" je ispunila sve uvjete javnog nadmetanja. Propisani kriterij za odabir ponude bila je ekonomski najpovoljnija ponuda, kako je navedeno u dopisu. Gradonačelnik je donio Odluku o odabiru (KLASA : 406-01/19-01/01, URBROJ: 2103/ 01-01-19-9, Bjelovar od 04. travnja 2019.) koja je objavljena u EOJN RH. Nakon proteka roka mirovanja 08.04.2019. zaključen je Okvirni Sporazum br 38 - 06- U/19 za uslugu održavanja javnih zelenih površina na području Grada Bjelovara u razdoblju od četiri godine. Temeljem navedenog Okvirnog sporazuma 09.04.2019. zaključen je PRVI UGOVOR br. 38-06-U/19-1 za uslugu održavanja javnih zelenih površina na području Grada Bjelovara u razdoblju od četiri godine. Obavijest o sklopljenom Okvirnom sporazumu objavljena je u EOJN RH, stoji u dopisu.

Uvidom u izvadak iz obrtnog registra Ureda državne uprave u Bjelovarsko-bilogorskoj županiji, Povjerenstvo je utvrdilo kako je pod matičnim brojem obrta: 90198298, upisan cvjećarski obrt „Cvjetni atelje Marina“, vl. Marija Šepoval, Bjelovar, V. Lisinskog 4.

Uvidom u dokumentaciju provedenog postupka javne nabave dostavljenu dopisom Grada Bjelovara utvrđeno je da je postupak javne nabave za uslugu održavanja javnih zelenih površina na području Grada Bjelovara provodilo Stručno povjerenstvo Grada Bjelovara u postupku javne nabave kojeg čine: Ksenija Pavuk Kovačević, Dragica Kupsjak, Siniša Kolesarić, Željko Roksandić i Ivan Tkaličanac.

Iz navoda predmetne prijave, kao niti iz prikupljenih podataka i dokumentacije nije utvrđeno postojanje osobne ili druge povezanosti dužnosnika Darija Hrebaka s vlasnicom obrta koji je u postupku javne nabave za uslugu održavanja javnih zelenih površina na području Grada Bjelovara izabran kao ekonomski najpovoljnija ponuda. Isto tako, Povjerenstvo nije utvrdilo postojanje bilo kakvih okolnosti koje bi upućivale na nepravilnosti u provedbi postupka javne nabave. Povjerenstvo pritom napominje kako nije ovlašteno ispitivati zakonitost provedenog postupka javne nabave sukladno relevantnim odredbama ZJN-a, ali može ispitivati postupanje dužnosnika u istom ako postoje okolnosti koje upućuju na moguću povredu odredbi ZSSI-a.

 Slijedom navedenog, budući da nije utvrđena bilo kakva, osobna ili interesna povezanost dužnosnika Darija Hrebaka s vlasnicom obrta koji je u postupku javne nabave za uslugu održavanja javnih zelenih površina na području Grada Bjelovara izabran kao ekonomski najpovoljnija ponuda, niti predmetne okolnosti upućuju da je u postupanju navedenog dužnosnika došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Dario Hrebak, elektronička dostava
2. Objava na internetskoj stranici Povjerenstva
3. Pismohrana